Papersnake/gushiwen huggingface dataset:
讲易
丘程（宋代）

易理分明在画中，谁知易道画难穷。不知画意空笺注，何异丹青欲画风。
滟滪堆
杜甫（唐代）

巨积水中央，江寒出水长。
沉牛答云雨，如马戒舟航。
天意存倾覆，神功接混茫。
干戈连解缆，行止忆垂堂。
去年予谪湘源朱升之副使以二诗寄慰兹闻升之调按滇南凄然奉答 其一
顾璘（明代）

题诗慰我潇湘谪，洒泪看君巂外行。怅望故山俱万里，苦吟秋月向孤城。

风摧羽翼青云隔，尘满头颅白发生。世事近来无所爱，溪门春起欲归耕。
西江月
朱熹（宋代）

睡处林风瑟瑟，觉来山月团团。身心无累久轻安。况有清池凉馆。

句稳翻嫌白俗，情高却笑郊寒。

兰膏元自少陵残。好处金章不换。
姑苏怀古
梁有誉（明代）

看山几日到吴中，游客登临感慨同。
金虎迹荒灵气灭，水犀军散霸图空。
春归茂苑乌啼月，花落横塘蝶怨风。
谁识倦游心独苦，扁舟长忆五湖东。
和韩永贞行
王十朋（宋代）

君不见天为元和开号令，先遣憸人窃朝柄。奉天难平闲虎貔，憸客待诏来京师。

口中班班谈治道，贞观开元何足为。党与纷纷自标置，远借伊周供佞媚。

望尘附火皆美官，怨脩睚眦曾不难。梯媒爵位由货赂，斥遂朝士因杯盘。

珣瑜卧第郢佑默，谁为唐室回狂澜。朝攘利权未为怪，莫夺兵柄尤可叹。

仙李蟠根未当艾，十叶神器那容干。禁中大义知谁主，东宫受禅同三祖。

越儿涕泣吴儿悲，从此豺狼不生羽。刚明天子位初登，剪除元恶流凶朋。

八州司马才可称，节已扫地谁复矜。子厚年少躁飞腾，身陷丑党罹熏蒸。

著文拟骚愁思凝，欲自辨白终莫曾。王孙尸虫托骂憎，色岂不愧明窗灯。

所记先友时良肱，忍使柳氏家声崩。吁嗟匪人何足凭，士勿妄进当战兢。

退之鲠直愤不胜，诗篇史笔两可徵，永贞覆辙宜痛惩。
王右司家池阁
韩淲（宋代）

寒日照竹色，老槐摇池光。凭栏俯虚檐，忽此陶一觞。

主人与客笑，万事俱茫茫。回首十年梦，吹霜晚云黄。
席大光邀同赋墨梅花 其四
张守（宋代）

墨白何妨俗眼疑，写真妙处足天机。横斜疏影黄昏月，貌尽西湖处士诗。
送沈光赴福幕（一作送福州从事）
李洞（唐代）

泉齐岭鸟飞，雨熟荔枝肥。南斗看应近，北人来恐稀。

潮浮廉使宴，珠照岛僧归。幕下逢迁拜，何官着茜衣。
跨马
仇远（元代）

跨马入城去，驱鸡上屋飞。
閒官差可乐，徒步未为非。
杜老平明出，山公倒载归。
晚汀沙水阔，野鹜得相依。
千叶红梨花
欧阳修（宋代）

红梨千叶爱者谁，白发郎官心好奇。
徘徊绕树不忍折，一日千匝看无时。
夷陵寂寞千山里，地远气偏红节异。
愁烟苦雾少芳菲，野卉蛮花斗红紫。
可怜此树生此处，高枝绝艳无人顾。
春风吹落复吹开，山鸟飞来自飞去。
根盘树老几经春，真赏今才遇使君。
风轻绛雪樽前舞，日暖繁香露下闻。
从来奇物产天涯，安得移根植帝家。
犹胜张骞为汉使，辛勤西域徙榴花。
书平田田家壁
释居简（宋代）

笭箵埏埴自陶渔，上大人题小教书。不过乱山深处路，人间无处问唐虞。
兵部尚书席上作
杜牧（唐代）

华堂今日绮筵开，谁唤分司御史来。
偶发狂言惊满坐，两行红粉一时回。
绝句
晁说之（宋代）

春风一曲花十八，拚得百醉玉东西。
露叶烟丛见红药，犹似舞余和汗啼。
晓枕
范成大（宋代）

煮汤听成万籁，添被知是五更。
陆续满城钟动，须臾後巷鸡鸣。
卧闻赤脚鼾息，乐哉栩栩蘧蘧。
得蕙数本有怀斯远二首 其一
赵蕃（宋代）

幽兰一收馨，馀卉无足睨。今晨采樵子，贻我以数蕙。

风气固王谢，兄弟犹鲁卫。雨合打窗深，于余真得计。
流璃河 其二
弘历（清代）

陌旁官柳稊方嫩，坂上雏茵绿尚迟。却爱新波添潋滟，琉璃桥上俯琉璃。
次韵子封承之游桃花坞二首
陈深（宋代）

二仲相从共此遨，濛濛花气袭征袍。
几家绿暗藏深坞，一径红芳落野桃。
春色暗随流水去，客怀空逐暮云高。
临溪忽动秦源兴，应叹浮生何太劳。
米元章姑孰诗帖赞
岳珂（宋代）

天上文章一酒星，生平只欠换鹅经。
奇才逸思通千古，留待南宫眼为青。
和韦开州盛山十二首·琵琶台
张籍（唐代）

台上绿萝春，闲登不待人。每当休暇日，著履戴纱巾。
舟中二绝 其一
江湜（清代）

浮生已是一孤舟，更被孤舟载出游。却羡舟人挟妻子，家于舟上去无愁。
题鬼字轴
姚勉（宋代）

玉衡杓建天之纲，枕参魁耀森寒芒。
总提众星环侍傍，仰望熠熠开神光。
有美俊容分天章，收入翰墨何淋浪，
一笔三丈超寻常，字势直作蛟龙骧。
锦装玉轴垂高堂，标灵发异呈嘉祥。
即吐奇策先众芳，巍峨姓字压四方。
魁下三台炳煌煌，上拱紫极天中央。
作第一流谨勿忘，冠冕今古万世香。
普满题潞州佛舍
佚名（唐代）

此水连泾水，双珠血满川。青牛将赤虎，还号太平年。
赠尚宝丞袁忠彻升少卿
杨荣（明代）

两世承恩宠眷隆，地居清禁职兼崇。君臣庆会时欣遇，父子光荣世莫同。

长侍龙颜仙仗里，每擎玉玺御筵中。鹓行屡得联珂佩，欲赠新诗愧未工。
古捣练子 剪征袍
贺铸（宋代）

抛练杵，傍窗纱。巧剪征袍斗出花。想见陇头长戍客，授衣时节也思家。
狮子峰
朱熹（宋代）

石骨苔衣虽赋形，蹲空独逞忒狰狞。威尊百兽终何用，宁解当年吼一声。
书鄢陵王主簿所画析枝二首 其二
苏轼（宋代）

瘦竹如幽人，幽花如处女。低昂枝上雀，摇荡花间雨。

双翎决将起，众叶纷自举。可怜采花蜂，清蜜寄两股。

若人富天巧，春色入毫楮。悬知君能诗，寄声求妙语。
谒寇忠悯祠堂六首 其一
李纲（宋代）

亲征决策幸澶渊，南北欢盟有本原。丞相莱公功第一，犹将孤注作谗言。
牡丹落几尽矣惟馀一枝垂垂不坠因而赋此
范景文（明代）

已见残红片片飞，一枝留得送春归。妆经雨洗胭脂薄，香惹风春蛱蝶稀。

半醉微痕迷晓晕，剩餐馀馥胜痴肥。画工何似春工巧，浓碧丛中浅著绯。
缺题
丁明登（明代）

朝来急雨涌山泉，洗出芙蓉意态妍。袅袅数茎欹竹屿，美人和露入淇园。
县中迎石金山甘灵大士就放生池祈雨早上偕簿尉往炷香 其二
虞俦（宋代）

夜起占星毕，朝趋礼佛龛。拥桥莲坠粉，萦沼水揉蓝。

屏翳何须靳，登伽不受参。悬知天欲雨，蚁战已酣酣。
老君十六变词 其十三
佚名（隋代）

十三变之时。变形易体在罽宾。从天而下无根元。

号作弥勒金刚身。胡人不识举邪神。兴兵动众围圣人。

积薪国北烧老君。太上慈悯怜众生。渐渐诱进说法轮。

剔其须发作道人。横被无领涅槃僧。蒙头著领待老君。

手捉锡杖惊地虫。卧便思神起诵经。佛气错乱欲东秦。

梦应明帝张愆迎。白象驮经诣洛城。汉家立子无人情。

舍家父母习沙门。亦无至心逃避兵。不玩道法贪治生。

搦心不坚还俗经。八万四千应罪缘。破塔怀庙诛道人。

打𣀮铜像削取金。未荣几时还造新。虽得存立帝恐心。
送张幼于还吴门
赵今燕（明代）

花前双泪湿衣裾，把酒江亭落日余。
此去吴江霜月满，逢人好寄洞庭书。
依韵和再开芍药十六首 其十
陆佃（宋代）

诗成赢得锦袍先，自是高才遣将偏。稀遇仙丹时下熟，荐惊神女梦中圆。

丹梯直上三千级，间气于今五百年。为报百花休暗恨，便开三度也由天。
环谷八咏 其七 方台竹色
王渐逵（明代）

绿竹环高台，青簟聊自枕。不作云韶声，犹带潇湘韵。
重题多景楼
郑思肖（宋代）

无力可为用，登楼欲断魂。望西忧逆贼，指北说中原。

粮运供淮饷，军行戍汉屯。何年遂所志，一统正乾坤。
即事
陆游（宋代）

渭水岐山不出兵，欲携琴剑锦官城。
醉来身外穷通小，老去人官毁誉轻。
扪虱雄豪空自许，屠龙工巧竟何成。
雅闻崏下多区芋，聊试寒炉玉糁羹。
万寿观
陈大方（宋代）

玉佩丁东下界闻，天风吹动碧霞裙。
刘郎跨鹤游三岛，王子吹笙到五云。
洞府夜光传玉印，石坛月色礼茅君。
若逢天上吴仙子，应问丹砂成几分。
贺新郎 和韵答闺友
江淑则（清代）

落落深闺里。剩楼头、一轮皎月，是侬知己。自顾此身如倦鸟，栖息枝头垂翅。

只披读、离骚销志。不信词人都福薄，看千秋、得意曾能几。

伤心处，已无泪。

生来无分穷经笥，日销磨、针箱线帖，可知遭际。满院凉烟秋雨后，多少闲愁慵记。

嗟荣利、浑如敝屣。天地虽宽罗网密，料人间、独醒谈何易。

把万事，付酣醉。
篆烟吟
黄衷（明代）

金猊晓试东皇燧，海国龙涎重译至。谁言一缕篆烟轻，灵异曾闻走魑魅。

上如卿云抱初旭，下如清野流泉比。淡如古洞拽青霞，浓如净土飘浮穗。

隆栋淩晨太郁葱，疏棂薄暮仍明媚。神洲舞影降仙禽，霏雾玄鬟双玉侍。

仗前恰忆带悠扬，馧馞花潭春涨腻。闲门却扫懒摊书，独玩氤氲无个事。
自天姥入石桥路虽险绝而气象殊胜殆非人境予将遥礼方广诸尊者偶成鄙句
李光（宋代）

晓入天台访石梁，萦纡岭路绕羊肠。溪田溢水层层落，岩壑经秋步步凉。

花乳散瓯争供茗，瑞光腾彩竞拈香。心知未是真消息，方丈蓬壶共渺茫。
秋宫怨
戴缙（明代）

宴罢迂回玉漏迟，露华湿尽桂花枝。归来独掩长门月，一曲新愁只自知。
贺新凉
李恰（宋代）

云外河梁影。订幽欢、迢迢此夜，玉拼渡稳。霞佩霓裳香雾湿，水玉无波风定。

看十二、阑干低亚。说到年时离绪恶，悔无钱、帝遣东西迥。

漏迟唱，梦休警。

天街寂寞笙歌冷。早隔断、西飞青鸟，碧城芳讯。昨岁相如秋病苦，劳汝绿华亲问。

空剩得、劫灰成寸。未必桥边犹忆我，只漫漫、怨海难填恨。

星隐约，月重晕。
张侍郎示东府新居诗因而和酬二首
王安石（宋代）

得贤方慕北山莱，赤白中天二府开。
功谢萧规惭汉第，恩从隗始诧燕台。
曾留上主经过迹，更费高人赋咏才。
自古落成须善颂，扫除东阁望公来。
夜行潭上
纪青（明代）

四更山月吐青涟，人在花林未肯眠。
寂寂一峰寒插水，雁声飞过放鱼船。
晓行即事
龚鉽（清代）

晓起船行杳霭间，濛濛几处橹声还。离家未惯多乡梦，对我有情惟好山。

帆外园林随岸转，水边鸥鸟学人闲。蓬窗在在清吟足，乌榜红舷又一湾。
馆待高丽进奉使乐语口号
沈与求（宋代）

仙槎渺渺出鸡林，路指神京岁奉琛。四海已同朝禹志，万年宜罄祝尧心。

仪参大客恩方茂，位亚群公泽更深。况有王人宣德义，经涂莫惜费登临。
陆浑山火和皇甫湜用其韵
韩愈（唐代）

皇甫补官古贲浑，时当玄冬泽乾源。
山狂谷很相吐吞，风怒不休何轩轩。
摆磨出火以自燔，有声夜中惊莫原。
天跳地踔颠乾坤，赫赫上照穷崖垠。
截然高周烧四垣，神焦鬼烂无逃门。
三光弛隳不复暾，虎熊麋猪逮猴猿。
水龙鼍龟鱼与鼋，鸦鸱雕鹰雉鹄鹍。
燖炰煨爊孰飞奔，祝融告休酌卑尊。
错陈齐玫辟华园，芙蓉披猖塞鲜繁。
千钟万鼓咽耳喧。
攒杂啾嚄沸篪埙，彤幢绛旃紫纛幡。
炎官热属朱冠裈，髹其肉皮通髀臀。
颓胸垤腹车掀辕，缇颜靺股豹两鞬。
霞车虹靷日毂轓，丹蕤縓盖绯繙㠾。
红帷赤幕罗脤膰，衁池波风肉陵屯。
谽呀钜壑颇黎盆，豆登五山瀛四尊。
熙熙釂酬笑语言，雷公擘山海水翻。
齿牙嚼啮舌腭反，電光䃸磹頳目䁔。
顼冥收威避玄根，斥弃舆马背厥孙。
缩身潜喘拳肩跟，君臣相怜加爱恩。
命黑螭侦焚其元，天阙悠悠不可援。
梦通上帝血面论，侧身欲进叱于阍。
帝赐九河湔涕痕，又诏巫阳反其魂。
徐命之前问何冤，火行于冬古所存。
我如禁之绝其飧，女丁妇壬传世婚。
一朝结雠奈后昆，时行当反慎藏蹲。
视桃著花可小骞，月及申酉利复怨。
助汝五龙从九鲲，溺厥邑囚之昆仑。
皇甫作诗止睡昏，辞夸出真遂上焚。
要余和增怪又烦，虽欲悔舌不可扪。
书帷
陈宓（宋代）

青编有补曾无损，白璧难全易作瑕。
欲下凉帷玩真味，莫将丝履染尘沙。
欲雨寄张壁
刘攽（宋代）

北山云起南山雨，返照却见南山树。逆风燕子能疾飞，隔叶黄鹂犹独语。

忆君池上波悠悠，忆君翠竹声飕飕。兴来冒雨故相视，薄暮雷电归何忧。
赠朱方李道人
黄庭坚（宋代）

颧骨横穿寿门过，年比数珠剩三颗。横吹铁笛如怒雷，国初旧人惟有我。
莺啼序
吴藻（清代）

明湖镜奁乍展，恰高翻翠涨。散微雨、迟日烘晴，画鹢如坐天上。

断桥外、寻诗载酒。梅花落尽春无恙。甚逋翁秋菊，寒泉水仙祠傍。

一带长堤，细柳自碧，映娇波浅漾。漫凭吊、苏小坟头，玉人何处门巷。

夕阳中、飞来燕子，旧巢识、红泥亭敞。绿裙腰，芳草年年，酒旗歌舫。

双峰对影，半塔擎空，插云似露掌。想像到、晓梳螺髻，钿朵香疏，黛叶青描，阿侬能仿。

兰棹占岸，雕軿争路，南屏烟锁钟声起，但芳洲、仅把眠鸥让。

重城悄隔，黄昏凤钥频催，淡月鹤梦孤往。

三潭夜午，一色镕银，浸桂轮素浪。问几曲、阑干谁拍。

步袜生凉，冷照风鬟，暗添霞想。琼楼未启，珠宫深闭，圆期三五轻辜负，待良宵、须买扁舟放。

吹笙缑岭非遥，试鼓铜琴，四山送响。
闻三平菊酒初熟诗以调之
边贡（明代）

爱酒苦无酒，避狂翻蹈狂。闻君新酿熟，色胜菊花黄。

月夜楼阴静，霜天海气凉。何当骑马去，饱挹瓮头香。
君山望江七绝四首 其三
刘钰（清代）

十年磨剑气如虹，酒满金樽月满空。手拨铜琶调铁板，临风高唱大江东。
己酉六月阻水於宜春道间枫树
李曾伯（宋代）

去国二千里，离家五十程。
炎歊无计避，忧患以身更。
误矣骖鸾句，伤哉舐犊情。
何时拂衣去，藜藿保余生。
曹仁宪谨荣寿 其二
魏莹（清代）

士中名吏学中贤，经济文章尽可传。昔日桂香标第一，今朝桃实庆三千。

赓诗人是金兰集，祝寿班同玉笋联。我也有心齐献颂，雕虫小技愧成篇。
侍御叶公疏陈鹾事得请赋东二章 其一
胡应麟（明代）

谔谔千言奏彩毫，英声直气冠仙曹。批来岂惮龙鳞逆，触处真仙豸角劳。

日揭虞渊消雾雨，云收溟海息波涛。惟应报国丹诚竭，五夜霜华袭鬓毛。
饮张质卿太仆宅和质卿韵 其二
余继登（明代）

百年能几别，一别动经时。此会真当醉，那能常若兹。

兴缘诸子发，衰自二毛知。惭愧赓高唱，君言尽色丝。
书左举善秀才乞米图
曾几（宋代）

乞米鲁公书作帖，睎颜处士画成图。
若教浑似侏儒饱，还有流传翰墨无。
葺居五首
苏辙（宋代）

杂花生竹间，竹荒花亦瘁。
移花通狂鞭，春到两皆遂。
墙东破茅屋，排去收遗址。
时来拾瓦砾，细细留花地。
褒城驿池塘玩月
羊士谔（唐代）

夜长秋始半，圆景丽银河。北渚清光溢，西山爽气多。

鹤飞闻坠露，鱼戏见增波。千里家林望，凉飙换绿萝。
秋风曲三首 其三
江洪（南北朝）

北牖风摧树，南篱寒蛩吟。庭中无限月，思妇夜鸣砧。
廌寓龙兴仁王佛舍德麟公定道辅仲宝携酒希纳
李廌（宋代）

宿雨旦初霁，微凉吹广庭。
嘉宾忽相遇，方午梦惊扣扃。
长松森翠影，德修竹参青冥。
飘云度空急，仲残日穿林明。
幽墙隔江浦，公远屿定风舲。
城市厌烦暑，道山樊念伶俜。
角巾代公绂，方草具踰侯鲭。
园实摘的皪，德厨酝斟晶荧。
烹鲜缩颈大，仲海错著器腥。
笑谈得真乐，公采撷逢幽馨。
云阴剥初霁，道名岚收远青。
窗卧忆元亮，方诗成怀景升。
日须河朔饮，德当解高阳酲。
烦襟顿忘释，仲嘉咏不少停。
闉闍发严鼓，公穹碧垂繁星。
一笑跨鞍去，奚论楚人醒。道
颂古一百则
释正觉（宋代）

挫来机，总权柄。
事有必行之威，国有不犯之令。
宾尚奉而主骄，君忌谏而卧佞。
底意岩头问德山，一抬一搦看心行。
次韵师川题余荀龙壁间三首 其三
洪刍（宋代）

我来占食指，客至卜灯花。但祝加餐饭，何劳问颊车。

交情真莫逆，秋兴浩无涯。姑置人间事，纷纷祇斗蛙。
望淮口
王安石（宋代）

白烟弥漫接天涯，黯黯长空一道斜。
有似钱塘江上望，晚潮初落见平沙。
八月
黄镇成（元代）

白露下山城，秋风一夕生。远山晴若近，微日晦还明。

南国登禾黍，中原洗甲兵。惟应餐沆瀣，云表桂华清。
金陵怀古
刘禹锡（唐代）

潮满冶城渚，日斜征虏亭。
蔡洲新草绿，幕府旧烟青。
兴废由人事，山川空地形。
后庭花一曲，幽怨不堪听。
扶胥三首 其一
刘克庄（宋代）

一阵东风扫曀霾，天容海色豁然开。何须更网珊瑚树，祇读韩碑也合来。
长至日邀李烟客王鸣吉杜亭甫小酌紫烟楼看早梅
邓云霄（明代）

一番花信一番风，试向梅梢问化工。嫩蕊才开三两点，微阳应在有无中。

旧愁总付东流水，新历将催北去鸿。香雪霏霏邀作赋，举杯先酹广平公。
游寺云观
刘应龙（宋代）

雨绝春风和，沉栖慕遐瞩。
野火开丛荆，遥岑路径熟。
极顶如掌开，群峰四环矗。
人言古观基，突兀此有屋。
半岭汲饷劳，跻攀怨僮仆。
一朝风霆怒，卷落置前麓。
至今五云宫，宛在开原曲。
年代远莫稽，儿童记樵牧。
每闻风雨时，钟声隐岩谷。
披寻杳无迹，灵境信非俗。
苔花蚀碎与，字迹不可读。
居人传神奇，客子骇心目。
振襟坐危磐，阆风想晞沐。
转石落悬岩，砰雷震山腹。
徘徊不能去，登览兴未足。
一笑下田家，题诗寄游躅。
次韵送新潜江滕令
项安世（宋代）

县南堤破户全逃，县北堤存尚可苗。
春野纵耕无吠犬，秋场一笑足迎猫。
解牛巨手烹甑水，戏彩深情化哺枭。
时唤云洲沦小篆，少于韩蔡老于潮。
太学落成二首 其一
周紫芝（宋代）

偃革逢华旦，三雍识汉仪。明伦先太学，首善自京师。

圣主脩文日，诸生望幸时。宸奎在轮奂，万目仰宏规。
送宁守罢任赴阙四首 其一
葛胜仲（宋代）

材大多不容，论刚苦难受。儒玄阅三朝，伟冯今白首。

胸中有藏室，设张动掣肘。人言专城乐，聊结新安绶。

独喜众毁言，不及河东守。三年四宝堂，红梅倾白酒。

出处固有在，儿辈浪奔走。岂复恨典签，得州大如斗。
在狱咏蝉
骆宾王（唐代）

余禁所禁垣西，是法曹厅事也，有古槐数株焉。虽生意可知，同殷仲文之古树；而听讼斯在，即周召伯之甘棠，每至夕照低阴，秋蝉疏引，发声幽息，有切尝闻，岂人心异于曩时，将虫响悲于前听？嗟乎，声以动容，德以象贤。故洁其身也，禀君子达人之高行；蜕其皮也，有仙都羽化之灵姿。候时而来，顺阴阳之数； 应节为变，审藏用之机。有目斯开，不以道昏而昧其视；有翼自薄，不以俗厚而易其真。吟乔树之微风，韵姿天纵； 饮高秋之坠露，清畏人知。仆失路艰虞，遭时徽纆。不哀伤而自怨，未摇落而先衰。闻蟪蛄之流声，悟平反之已奏；见螳螂之抱影，怯危机之未安。感而缀诗，贻诸知己。庶情沿物应，哀弱羽之飘零； 道寄人知，悯余声之寂寞。非谓文墨，取代幽忧云尔。

西陆蝉声唱，南冠客思深。(客思深 一作：客思侵)
那堪玄鬓影，来对白头吟。(那堪 一作：不堪)
露重飞难进，风多响易沉。
无人信高洁，谁为表予心？
客中
释行海（宋代）

白云流水自东西，漠漠杨花客思迷。
杜宇亦来归未得，一春一向此山啼。
三徒五苦辞 其二
佚名（隋代）

大贤慎兹诫，忍性念割情。愚夫不信法，罪痛常自婴。

吾念世无己，今故重告明。若欲度斯患，归命太上经。
颂古四十五首
释如珙（宋代）

牙齿唇皮包不过，吾家密事俗人知。
首座出院未为过，长老罚油方合宜。
送僧归闽中旧寺
马戴（唐代）

寺隔海山遥，帆前落叶飘。断猿通楚塞，惊鹭出兰桡。

星月浮波岛，烟萝渡石桥。钟声催野饭，秋色落寒潮。

旧社人多老，闲房树半凋。空林容病士，岁晚待相招。
十月十五日
赵蕃（宋代）

柳行摇落参差际，雁字虚无灭没中。
醉面红来因卯酒，征衣脆去为霜风。
送人归符离
黄裳（宋代）

百尺危楼一杯酒，与君话别秋风老。明日解舟逐流水，不挂片帆急如火。

符离风物好，一觉仙舟到。平时高奋丈夫事，匹马西来亦须早。

好是天涯逢故旧，笑言何处重携手。
南山暮雨
王绅（宋代）

薄暮岚光浮，林峦倏蒙翳。日晷未下山，雨脚己垂地。

沉沉猿鹤未，勃勃蛟龙气。雷轰岩石裂，瀑泻银河注。

四顾毛发张，惕惕增予畏。须臾天威收，风月浩无际。

万象俨森罗，太空本何意。
送俞秀老归维扬
邹浩（宋代）

踏雪驱驱原宪履，御风猎猎老莱衣。情投岂比钟山出，兴尽远同剡水归。

炀帝池边松荫远，维摩室内烛光微。携筇促席相羊处，应记当年接下机。
句
胡仔（宋代）

壮图鹏翼九万里，末路羊肠百八盘。
东门行
李悌谦（明代）

朝入东门城，试作东门行。东门小吏打道开，马前高喝将军来。

将军马上锦绣袍，妙年三十才向高。自信勋劳迈颇牧，常将意气淩萧曹。

紫骝一疋天子赐，新鞲金鞍摇玉辔。腰下长悬两石弓，腹中岂贮三千字。

清时校猎城南隅，旌旗蔽野人塞途。一时苍黄爪牙奋，百里飞走影响无。

归来升堂设绮席，列坐击鼓吹笙竽。金凤钗横翠翘起，娇娥双双颜色都。

藏阄呼取银错落，按节舞蹈红氍毹。蜡炬高烧白于昼，乐事已遍清夜徂。

君不见穷巷书生读书苦，一生身被儒冠误。不思学剑求出身，闭门犹拟长杨赋。
南归日题上党郡署壁
席佩兰（清代）

雨后梨花片片残，飞来如露湿阑干。一花一木寻常见，到得离时却耐看。

一回首处一凄然，弱质曾经住两年。呼婢留心检妆盒，莫教人拾旧花钿。
次韵晋侄招予及同年饮
许月卿（宋代）

恋阙重阳不入都，菊英虽好不干渠。
樽前丞相方行酒，花外尧夫恰小车。
羯末封胡延客醉，雷陈张范预期酤。
他年三径羊裘隐，君子应能范蠡图。
与韩子苍六首 其六
释德洪（宋代）

百年应尽便应尽，坐脱立亡誇小儿。酪出乳中无别法，死时何苦欲先知。
瑞鹤仙（母氏生朝二首）
赵善括（宋代）

月华凝露掌。正极目鸾霄，望风鲸壤。深宫注遐想。听点点花漏，盈盈仙仗。笙箫迎响。降琼轮、玄云步障。洞□扉、笑别蓬瀛，下应太平无象。

俱仰。姆仪春煦，归节冰清，道风夷旷。三迁教养。金阙里，玉音赏。况传家清白，满堂朱紫，相对兰荪竞长。待齐秦、汤沐疏封，赐灵寿杖。
从驾玉津园二首
曹勋（宋代）

天子行春御六龙，五云回暖泛晴风。
和鸾宝苑梅花路，剩有香传玉座中。
苏东坡西山诗前后和者五十馀篇暇日登览怆然有感于元祐绍圣之事僭亦用韵
陈杰（宋代）

槛外春江如酦醅，槛前松株逐番栽。西门安得陶氏柳，西岭并番坡老梅。

惟馀荒溪入烟雾，曾载辙迹行崔嵬。洼樽其多一卷石，清风千丈严濑台。

人间此事固不朽，山高唐业澌成埃。干戈五季乱离瘼，帝命封之白云堆。

馀三百年付迁客，眼底盆盎得古罍。每登胜绝不忍去，往往拂枕眠其隈。

毁书灭迹坐再闰，枝筇双屐印藓苔。番端玉堂牵清梦，九虎乍放天门开。

武昌旧令偶同直，得句一粲金莲摧。那知白头不同趋，首倡绍述蚊成雷。

凭高为吊千古恨，魂兮可招傥一来。并持公案徵漫叟，立尽落日山灵哀。
奉使嵩山途经缑岭
宋之问（唐代）

侵星发洛城，城中歌吹声。毕景至缑岭，岭上烟霞生。

草树饶野意，山川多古情。大隐德所薄，归来可退耕。
哀蜀人为南蛮俘虏五章。出青溪关有迟留之意
雍陶（唐代）

欲出乡关行步迟，此生无复却回时。

千冤万恨何人见，唯有空山鸟兽知。
送唐本初之茅山 其二
袁华（明代）

九老仙都印未刓，华阳宫阙耸高寒。隐君书著登真诀，长史碑题旧观坛。

望拜竹宫流爟火，步虚菌阁侯神官。姓名己在龟台籍，鹤背风清聚鹖冠。
满江红（次韵徐使君癸亥灯夕）
刘克庄（宋代）

笳鼓春城，处处有、丰年语笑。浑忘却、金莲前导，青藜下照。白雪忘来偏寡和，朱颜老去难重少。羡遨头、四十已专城，真英妙。

奎文宠，崇儒教。田毛喜，宽租诏。有舂陵之什，无潮州表。怪雨盲风稀发作，华星秋月争光耀。看来年、此夜侍端门，开佳兆。
得赵吏部所附第二书
彭汝砺（宋代）

日月不停如转车，匆匆还见岁其除。已行沙漠数千里，才得京华第二书。

一读令人喜不寐，万金于我实何如。遥知日月从三友，弟劝兄酬乐只且。
雨后游朱园
张耒（宋代）

绿叶阴阴护翠枝，晚花虽小亦应稀。
东风不惜残桃李，吹作春愁处处飞。
和人乞朱樱十首
廖行之（宋代）

那须得得列杯盘，不念贫儿逐弹丸。
齿颊犹能识珍味，乞渠细咀辨甘酸。
二月道中效赵章泉体四首
包恢（宋代）

鸣蛙一部不虚鸣，知为农人奏乐声。
一岁勤劳方此始，侑他南亩馌时情。
次繁昌邑宰梅双溪韵
萨都剌（元代）

矍铄繁昌宰，曾充观国宾。儒冠犹破帽，礼服尚垂绅。

澹泊心无愧，清癯目有神。老随朱绂贵，惊见白头新。

抚字三年政，歌谣百里民。
宿李枢书斋
周贺（唐代）

小斋经暮雨，四面绝纤埃。眠客闻风觉，飞虫入烛来。

夜凉书读遍，月正户全开。住远稀相见，留连宿始回。
送奚宰二首
陆埈（宋代）

失学儿俱懒，师资点化开。
砭针瘳痼疾，膏馥起枯荄。
授□方知绪，从游奈溯洄。
武城门下士，应许厕澹台。
潭州道中
张嵲（宋代）

青山接云云接天，碧林溪树两相鲜。
地连诸徼分秋色，天近平湖识渚烟。
望尽好峰仍注目，赏余幽树更垂鞭。
是身已作无赀省，乘兴将随下濑船。
德劭亲迎而归乃有打包辟谷之兴以诗见贻戏用其韵
汪藻（宋代）

解事无人似乐天，玉簪旧语世相传。打包就使从前话，弹指安能断后缘。

寂寂空房惟法喜，茫茫何处问臞仙。冬之夜永宜长虑，百计真从若个边。
海棠
黄庚（元代）

脸晕轻红酒力微，真妃半醉夜深时。
杜鹃叫落花梢月，独倚东风睡不足。
奉送自强明府之官昆山
曾逮（宋代）

吴中大县数昆山，心定庭空亦不难。
多事要将无事治，万人须作一人看。
床头有易何妨读，琴上无弦不用弹。
况是威名贤太守，吏民谁敢半言谩。
赋得雨洒石壁来
玄烨（清代）

润叶随风洗绿枝，群峰著雨尽离披。阴霖又念农家业，事事何烦先预知。
秋步述所见
利登（宋代）

趁晴收断薪，破晓循幽浦。
山寒树欲风，云重天将雨。
兔奔初种畦，鸡拾获残亩。
叶深樵无踪，水落鱼可数。
被花恼 题宛仙落梅便面
席佩兰（清代）

东风作意酿轻寒，帘外谢池春晓。香雪枝头剩多少。

一分是病，三分是恨，瘦得诗难肖。情脉脉，思冥冥，自将疏影怜清沼。

长记乍相逢，生怕朝云去时早。参横月落，几曲阑干，处处思量到。

问青溪流梦去谁边，争留得、闲愁共波绕。撇不下，一幅罗浮春恨稿。
沈架阁席上送沈教授之官邵阳二首 其二
许及之（宋代）

郡侯名字祖鞭先，郡倅风流世有传。更著广文铛脚坐，亦怜委吏鼎科年。

江山莫道非吾土，官舍曾无有此贤。自是蓬莱山上客，枉教予作送行篇。
念奴娇 邓尉山中题诺瞿上人《一蒲团外万梅花》册子，用石帚韵
陈去病（清代）

扁舟一叶，向湖山深处，招携鸥侣。依约藐孤仙子在，逸兴清游何数。

钟识邾铿，经翻贝叶，忘却廉纤雨。精庐大好，琳琅吟尽佳句。

薄暮重上层楼，雕栏闲倚，便拟骖鸾去。怪底吟盟天样远，飘瞥真同南浦。

岭表春迟，孤山梦断，只合龛镫住。万梅如雪，相依休问归路。
斋中独坐
郑会（宋代）

香杀柑花麝不如，晚窗重理读残书。
饥乌只道无人在，偷觑盆池一个鱼。
踏莎行（会宗园初见梅花）
毛滂（宋代）

映竹幽妍，临池娟靓。芳苞先暖香初娠。南枝微弄雪精神，东君早寄春音信。

奔月仙标，乘烟远韵。玉台粉点和酥凝。从来清瘦可禁寒，为谁早把霞衣褪。
停云四章赠允初
彭绩（清代）

霭霭停云，悠悠我思。袭我春服，好风时吹。我征聿至，乃入园扉。

鸟鸣嘉木，鱼跃清池。其物欣欣，其人在斯。

我息其庐，话言《诗》《书》。寒葵载刈，旨酒盈壶。以觞以咏，其乐于于。

凄凄风雨，笥衣授余。乃空汝床，曰安我居。

飘风及雨，诘旦乃已。我晨斯兴，于阁间止。阅彼南亩，实活我士。

和泽之降，河水瀰瀰。息彼黄牛，我心之喜。

庭列松篁，日翳轩窗。有鸟于飞，好音旁皇。薄言旋反，寻乐未央。

嘉子栖迟，好学无荒。问我瑶华，心焉弗忘。
满庭芳 寒夜对月忆兰心夫人
沈善宝（清代）

满地霜华，一庭月色，碧空万里无云。流光又尽，能不惜冰轮。

遥望广寒宫殿，锁葳蕤、清绝纤尘。多情甚，素娥青女，耐冷照愁人。

去年。当此际，萍飘蓬合，说剑论文。自西风别去，神返瑶京。

堪叹人间聚散，转轮与、皓魄三分。徘徊处，暗香浮动，梅影又横陈。
北户
赵师秀（宋代）

晓开北户得新晴，木末犹横一两星。
满地绿苔看不见，细花如雪落冬青。
登岳阳楼
张吉（明代）

巴陵县前春水生，古墙苔色鹧鸪声。主人锦盖团空翠，携我岳阳楼上行。

楼上古像巾衣净，纯阳真人眠未醒。曾闻三醉作飞仙，颇恨不经微考證。

明明孔道侔天日，敢将伎俩淆心性。设有虚空铁笛声，正宜掩耳防吾听。

主人好怀靡休歇，清酤白粲杯盘洁。一眺平湖万里宽，澧兰薄暮吹香切。

缘思帝子下青冥，逍遥极浦聊弭节。树轮茷骫山气黑，荪壁椒堂愁菀结。

举觞欲酹惧非诚，愿遗我佩捐余玦。佩玦琮琤路杳茫，深烟密竹乱苍黄。

歌钟未撤忧思积，凭楼一啸楚天碧。
和路枢四首
胡寅（宋代）

林壑苍茫渺一涯，辱化词藻借光华。
大声岂直金投地，清梦悬知笔有花。
不似罢兵初度岭，应同奏疏早名家。
曳裾未惬平生志，常恐追锋侍绛纱。
咏史十一首 其六
李华（唐代）

汉时征百粤，杨仆将楼船。幕府功未立，江湖已骚然。

岛夷非敢乱，政暴地仍偏。得罪因怀璧，防身辄控弦。

三军求裂土，万里讵闻天。魏阙心犹在，旗门首已悬。

如何得良吏，一为制方圆。
点绛唇·离绪千重
赵长卿（宋代）

离绪千重，角声偏著羁人枕。那堪酒醒。句引愁难整。门锁黄昏，月浸梅花冷。人初静。斗垂天迥。雁落清江影。
淮西有答
张咏（宋代）

天教明道知经纶，只在尊君兼庇民。
鹤板未徵身且贱，轻车素佩红尘。
飘飘飖飖齐与鲁，半醉半醒陈复楚，
夜倚四风拔剑舞。拔剑舞，
击剑歌，青云路遥心奈何。
偈颂七十八首
释正觉（宋代）

云无心而自闲，天无际而能宽。
道无像而普应，神无虑而常安。
道之也不见去迹，迎之也不见来端。
一藏教只成赞叹，三世佛止可傍观。
烛晓堂虚，织妇转机梭路细。
水明夜静，渔老拥蓑船月寒。
嘉莲洞
吕愿中（宋代）

羃羃烟云锁洞关，旁开六户类连环。
芙蓉未是仙家瑞，更约同登太华山。
得家书
邵熉（清代）

惊喜家书至，开缄虑万端。岁荒追赋急，母病仗医难。

乞米邻家遍，无衣稚子寒。恐伤羁客思，重叠写平安。
读兰皋先生集
缪志道（宋代）

自少从诸老，如公能几人。
斲轮推老手，削锯妙惊人。
人物九泉古，诗名千载新。
矮窗遗稿在，一读一沾巾。
生朝有感
吴芾（宋代）

每恨生朝天一涯，今年却喜得还家。
渐看寒谷回春律，愈使衰翁感岁华。
客至宁辞倾竹叶，老来能醉几梅花。
余生只愿长如此，浮利浮名示足夸。
玉汝赠永与冰蜜梨十颗
梅尧臣（宋代）

梨传真定间，其甘曰如蜜。
君得咸阳中，味兼冰作质。
遗之析朝酲，亦以蠲烦疾。
吾儿勿多嗜，不比盘中栗。
挽张直讲圣行二首 其二
黄公度（宋代）

故老复谁在，此邦嗟至今。文章千古事，忠孝一生心。

客散门庭寂，尘留几杖深。莆人颂遗爱，南望泪横襟。
端明殿学士王日严挽词二首 其二
周必大（宋代）

念昔登黄甲，公时上玉堂。焉知叨儤直，尚及对批章。

二纪光阴速，三年别恨长。怀贤已惆怅，感旧更凄凉。
古道 其二
卢祥（明代）

行行半途中，忽值阴霾起。淫雨经旬馀，大道生泥滓。

我马没其经，我车濡其轨。岂无小径通，攀缘良可耻。

敛容就道隅，候此风雨止。人生不偶多，长叹将何以。
春江十咏 其三 晚渡撑烟
黄元实（元代）

漠漠江烟晓未开，行人唤渡过江来。一篙不见水清浅，撑散眠鸥石畔苔。
黄岩谒空老人效寒山子体 其二
梁朝钟（清代）

匡庐万仞高，松声千里涛。竹影空中啸，危楼云半帱。

消沮终入室，契阔莫相遭。明明知是湩，绝哺又长号。
卖松翁
强至（宋代）

穷山老松干百尺，纵有爱者势难值。
小松耸擢未及丈，何亦冷落守岩石。
由来世眼习繁侈，竞事妖红与烂白。
往往破产聚名卉，未见有一号松癖。
城中有客卖桃李，美价高下随意得。
咄嗟彼叟何为者，浪负松本穷九陌。
行求善价吻欲燥，力弛还立朱门侧。
过之千百绝一顾，宁复肯许一钱直。
音声犹带涧风涩，颜色尚染岚烟黑。
松材虽良人未见，其奈桃李有春色。
嗟哉子计信疏矣，岂宜肩入芳菲域。
速培旧土养松干，待栋明堂柱帝宅。
予疑叟非鬻松者，无乃矫世为所特。
众趋时好逞穠艳，何独孑孑衒皴碧。
群雄驰骋尚谲诈，轲以仁义游六国。
时乎释老肆分籍，愈以原道破群惑。
叟乎叟乎予尔知，独行矫世难为力。
和赵端公九日登石亭上和州家兄
卢纶（唐代）

洛浦想江津，悲欢共此辰。采花湖岸菊，望国旧楼人。

雁别声偏苦，松寒色转新。传书问渔叟，借寇尔何因。
奉和圣制夏日游石淙山
张昌宗（唐代）

云车遥裔三珠树，帐殿交阴八桂丛。涧险泉声疑度雨，

川平桥势若晴虹。叔夜弹琴歌白雪，孙登长啸韵清风。

即此陪欢游阆苑，无劳辛苦向崆峒。
洞仙歌 其四
易顺鼎（清代）

小庭坐久，忽流来凉月。如积千年万年雪。正软红地少，嫩碧天多，到此际、全没一丝儿热。

夜寒谁倚树，梦影仙尘，玉斧吴刚感迁谪。吹笛上南楼，竟夕徘徊，有一种、秋心难说。

待商量骑鲸水西头，倚云海苍茫，问他生灭。
题印谱后
沈在廷（清代）

尉律试八体，摹印义乃见。甄丰标缪篆，实同名偶变。

大雅推汉标，精金百锻炼。参之以贞珉，温润足嘉羡。

信国铁倍珍，忠介泥独炫。迭争千载奇，文房供清宴。

黄子汲古深，史学熟贯穿。裒集成一书，朱墨分素绚。

体既用编年，例复类纪传。开卷灿列眉，历历三长擅。

我忆栎园叟，印人索殆遍。讵若溯周秦，邃古如觌面。

窥子雕锼心，面壁坐深院。重子奥秘才，交游广淮甸。

笑彼刻楮叶，三年成一片。西清古鉴中，贮此值千绢。
寄南岳客乞灵芜香
陆龟蒙（唐代）

闻说融峰下，灵香似反魂。春来正堪采，试为劚云根。
题高宗诗意便面
于立（元代）

当朝山色尚烟岚，近侍承恩罢早参。边奏不来春殿寂，自将情思写江南。
次韵子瞻见寄
苏辙（宋代）

我将西归老故丘，长江欲济无行舟。
宦游已如马受轭，衰病拟学龟藏头。
三年学舍百不与，糜费廪粟常惭羞。
矫时自信力不足，従政敢谓学已优。
闭门却扫谁与语，昼梦时作钧天游。
自従四方多法律，深山更深逃无术。
众人奔走我独闲，何异端居割蜂蜜。
怀安已久心自知，弹劾未至理先屈。
余杭军府百事劳，经年未见持干旄。
贾生作傅无封事，屈平忧世多离骚。
烦刑弊法非公耻，怒马奔车忌鞭箠。
藐藐何自听谆谆，谔谔未必贤唯唯。
求田问舍古所非，荒畦弊宅今余几。
出従王事当有程，去须膰肉嫌无名。
扫除百忧唯有酒，未退聊取身心轻。
姑蔑城
孟郊（唐代）

劲越既成土，强吴亦为墟。皇风一已被，兹邑信平居。

抚俗观旧迹，行春布新书。兴亡意何在，绵叹空踌蹰。
飞来寺 其一
陈良珍（明代）

建业梁朝古梵宫，沙弥南下访禅宗。中分莲宇三千界，飞度梅禅百二重。

松桧风涛开鹫岭，薜萝烟雨断猿踪。何时纵酒谋良夜，共听禅门月下钟。
景德以后祀五方帝十六首 其一 青帝降神用《高安》。六变。
郊庙朝会歌辞（宋代）

四序伊始，三阳肇新。气迎东郊，蛰户咸春。功宣播殖，泽被生民。

祝史正辞，昭事惟寅。
寒硖
杜甫（唐代）

行迈日悄悄，山谷势多端。
云门转绝岸，积阻霾天寒。
寒硖不可度，我实衣裳单。
况当仲冬交，溯沿增波澜。
野人寻烟语，行子傍水餐。
此生免荷殳，未敢辞路难。
隐趣园八咏 其三 蜀锦屏
胡助（元代）

濯锦为屏障，红妆拥万妃。试看春睡足，何羡买臣归？
宿冲虚观
胡衍（宋代）

钟静日已夕，尘缘谢驱役。
琪树鹤争定，山空万籁寂。
明月散庭鹤，寒光照床席。
花鸟魂梦间，相见曾相识。
五更仙鹿鸣，声近在篱隙。
晓来问童子，石径无行迹。
游春
罗与之（宋代）

春浓无处不相宜，草暖云昏二月时。
蝶舞花梢风细细，莺啼柳底日迟迟。
模将景物归诗卷，判得光阴付酒卮。
个处里各随人得，五陵豪侠岂能私。
颂古二十一首
释心月（宋代）

识得子丑寅卯句，应须继绍此门风。
如王仗剑当堂坐，佛魔俱拂一时空。
送魏校书
朱放（唐代）

长恨江南足别离，几回相送复相随。

杨花撩乱扑流水，愁杀人行知不知。
送表伯朱丞尉 其二
徐鹿卿（宋代）

十年踪迹两相望，邂逅崆峒喜欲狂。见说桥成鞭巨石，忽看水駃舞归艎。

面无惭色言何恤，民有遗思味最长。故国莼鲈劳梦想，从公鸥浦弄斜阳。
十绝为亚卿作 其七
韩驹（宋代）

一梦巫阳乐已穷，三年犹复怨匆匆。倏云骤雨成何事，未必三年抵梦中。
赵振文传借琉璃灯铺写山水人物一烛发明百巧
叶适（宋代）

古称净琉璃，物现我常寂。
胡为自争妍，照耀出痕迹。
坐有求心客，骇目不忍看。
愿息终岁劳，留作袖手安。
燕雀湖
杨备（宋代）

平湖岸侧见高墳，万土衔来燕誉群。
鉴面无波天一色，此中文藻似储君。
百花洲
黄爵滋（清代）

百花湖半百花明，花气冥冥湖气清。湖雨湖烟春涨漫，花开花落碧山横。

蛛丝罥槛缠绵结，虹影回波曲折生。岁岁旧游攀折地，晓风杨柳最牵情。
神弦
范成大（宋代）

双娥一去三千秋，粉篁春泪凝古愁。
神鼍悲鸣老龙怨，水为翻澜云为留。
素空逗露晚花泣，神官行水鳞僮湿。
潮声不平江风急，苍梧冥茫九山立。
逍遥咏
宋太宗（宋代）

宿愿通贤圣，贪心勿强为。
眼前销恶趣，天鉴故无私。
如梦何光景，明神所在知。
精修观出离，解脱影相随。
罗浮五色随歌
王鸣雷（明代）

罗浮五色随，仙人骑白羊。丹随随翱翔，群随鸣锵锵。

丹随问黄随，问君游何乡。道路艰且长，十里山重重，五里水泱泱。

帝位临明堂，富贵谁相忘。下有大羽臣，衣绿不可当。

朝见两翼合，暮见两翼张。三九不服食，四九服饧糖。

五里见丹随，十里衔相将。一见羽毛好，再见羽毛良。

同是仙人禽，养育何生光。东山有鸟白，汝可揖相望。

食叶长志气，食花长肾肠。大随乐妻孥，小者哀其旁。

问随哀何为，道路艰且长。十里山重重，五里水泱泱。

独与黑随别，仙人返东方。
再用韵呈薛士昭提举
蔡戡（宋代）

天公作戏为谁生，不数芳兰九畹盈。美景良辰无限好，奇花妙句有馀清。

一枝潇洒闺中秀，百卉纷华粪上英。闻道河东有三凤，诗名还是属难兄。
与江朝宗丁宗功饮酒梅花下二首
吴芾（宋代）

一笑未易得，今朝岂偶然。
故园方自适，我辈更相便。
好月好花夜，不寒不暖天。
莫辞拼一醉，为我棹觥船。
题中上人院
齐己（唐代）

高房占境幽，讲退即冥搜。欠鹤同支遁，多诗似惠休。

瓶澄孤井浪，案白小窗秋。莫道归山字，朝贤日献酬。
泗洲王谏议明叟留饮
晁补之（宋代）

云水东游蚤岁怀，半生尘土却教回。
两行堤柳关心在，一点淮山入眼来。
北省主人夸酒好，南风稚子喜帆开。
扬州底事牵行色，端为琼花芍药催。
送张子乔
陈著（宋代）

文旆舞翩翩，西征兴浩然。树香三井路，花影六桥船。

酒贵难为醉，诗清易得传。丈夫须衣锦，宝重黑头年。
专设诸塔
薛锦堂（清代）

一龛深巷峙突兀，中瘗千年壮士骨。精魂凛凛石莪莪，题额犹存半磨没。

当年窟室事何如，尺剑芒寒巧寊鱼。崇朝举国还公子，片刻成功报伍胥。

我读龙门刺客传，夜深雨急灯光颤。毛发森动心为惊，就中毕竟公其选。

一死壮夫何代无，偏教佳话留句吴。白屋几家邻狗屠，红墙三尺集妖巫。

吁嗟乎，泰伯家风顿非旧，骨肉相夷谁执手。至今翻并让王祠，孤堆亭亭永不朽。
午过无锡明日五更到平江门外
赵蕃（宋代）

百里风帆日未中，惠山紫翠忽重重。
姑苏城外枫林寺，夜半已过闻晓钟。
奇仲和诗有吸尽西江说是公之句
刘子翚（宋代）

南邻袖手只如愚，东里谈玄亦甚都。
可是据鞍方矍铄，须防鬻璞得卢胡。
春空潮响来何自，秋浦天容落欲无。
万古西江只如许，何烦呼吸费工夫。
布袋赞
释了惠（宋代）

扪腹一笑，笑裹戈矛。
背手牵囊，囊中锥刺。
将谓渠侬有底聱，元来奉化只如此。
秋日感怀 其二
蔡国琳（清代）

鸠居暂获一枝安，湖海飘零泪未乾。春草池塘康乐梦，秋郊茅屋杜陵寒。

过江名士悲司马，赁庑馀生学伯鸾。留得故园松菊在，清风两袖不嫌单。
秋感 其四
章永康（清代）

残蝉嘶月迥离心，络角明河夜气沈。丹凤城遥迟梦度，青鸾镜薄鉴愁深。

谁怜南国悲纨扇，早识西楼怨锦衾。潮鲤不来秋又老，梧桐阴里听清砧。
忆萝月（寓清平乐客盱江，秋夜鼓琴，思故山作）
张辑（宋代）

新凉窗户。闲对琴言语。弹到无人知得处。两袖五湖烟雨。

坐中人转参横。珠躔碎落瑶觥。忆著故山萝月，今宵应为谁明。
寄梁淑
戎昱（唐代）

长忆江头执别时，论文未有不相思。雁过经秋无尺素，

人来终相见新诗。心思食檗何由展，家似流萍任所之。

悔学秦人南避地，武陵原上又征师。
清平乐·溪回沙浅
辛弃疾（宋代）

溪回沙浅。红杏都开遍。鸂鶒不知春水暖。犹傍垂杨春岸。片帆千里轻船。行人想见敧眠。谁似先生高举，一行白鹭青天。
送曾谹父还朝十首
曹勋（宋代）

玉霄栏槛冠东州，幻出风烟最上头。
壁月山光入遗爱，此方今已号曾栖。
成都遨乐诗二十一首 其十四 三月十四日太慈寺建乾元节道场
田况（宋代）

赤精流景铄，朱夏向清和。绀宇修祠盛，华封祝庆多。

簪裳千载遇，钟梵五天歌。远俗尤熙泰，皇猷信不颇。
唐孝子张常洧义台
苗昌言（宋代）

义台屹立尚千秋，褒诏曾宣李邺侯。
古碣不教苍藓蚀，高原惟邺夕阳流。
耕夫锄自将芝护，野客衣还伴鹤游。
一样荒坟偏起敬，孝思耿耿至今留。
临江仙（重九）
谢逸（宋代）

木落江寒秋色晚，飕飕吹帽风清。丹枫楼外捣衣声。登高怀远，山影雁边横。

露染宫黄庭菊浅，茱萸烟拂红轻。尊前谁整醉冠倾。酒香薰脸，落日断霞明。
水龙吟·夜深客子移舟处
姜夔（宋代）

夜深客子移舟处，两两沙禽惊起。红衣入桨，青灯摇浪，微凉意思。把酒临风，不思归去，有如此水。况茂陵游倦，长干望久，芳心事、箫声里。
屈指归期尚未。鹊南飞、有人应喜。画阑桂子，留香小待，提携影底。我已情多，十年幽梦，略曾如此。甚谢郎、也恨飘零，解道月明千里。
闻吉道士还俗因而有赠
李端（唐代）

闻有华阳客，儒裳谒紫微。旧山连药卖，孤鹤带云归。

柳市名犹在，桃源梦已稀。还乡见鸥鸟，应愧背船飞。
邯郸少年
张舜民（宋代）

邯郸全盛时，人物自都雅。
更得幽并儿，豪气阴相假。
生求赵王剑，千金不论价。
力购燕国姝，临高起亭榭。
使酒丛台上，夜猎西陵下。
闻说五陵儿，臂鹰驰犬马。
田园言怀
李白（唐代）

贾谊三年谪，班超万里侯。
何如牵白犊，饮水对清流。
黄道士出爻
戴复古（宋代）

林屋何潇洒，权为羽士家。
客来多载酒，僧至自煎茶。
试墨题新竹，携筇数落花。
饮中忙过日，无暇问丹砂。
赠黄道士还九宫山
曾鲁（明代）

我家群玉山南陬，君居蒙顶最上头。
相望欲识嗟无由，摇摇心若风中斿。
君从少年慕远游，誓骖笙鹤仍丹丘。
冠星佩月露为裘，口诵赤玉灵书谣。
摩斥八极隘九州，后天不老三光凋。
故乡临睨毋停裛，下视起灭如浮沤。
九宫山高明翠虬，真牧之子世莫俦。
君居其间业焚修，五十余载无悔尤。
翠华昔驻鹦鹉洲，承恩召对黄鹤楼。
敷陈屡沐天语酬，大官醉以白玉瓯。
去年弓旌复旁搜，麻鞋径入朝冕旒。
神皋繁丽不肯留，日夜稽首还山求。
山中之人寄书招，雨余黄独抽新苗。
芝草琅玕弄春柔，不归负此岩壑幽。
龙江送别情悠悠，乡人歌作商声讴。
久雨
陆游（宋代）

水长平侵岸，云低半失村。
菰蒲乱凫鸭，泥潦困鸡豚。
弄笔排孤闷，煎茶洗睡昏。
荒郊多狗盗，及早闭柴门。
台湾近咏十首呈巡使黄玉圃先生 其三
蓝鼎元（清代）

台俗敝豪奢，乱后风犹昨。宴会中人产，衣裘贵戚愕。

农惰士弗中，逐末趋骄恶。嚣陵多健讼，空际见楼阁。

无贱复无贵，相将事摴博。所当禁制严，威信同锋锷。

勿谓我言迂，中心细忖度。为火莫为水，救时之良药。
送李殿丞通判蜀州
梅尧臣（宋代）

尝闻蜀国海棠盛，因送李侯宜有诗。
日爱西湖照空锦，醉看春雨洗燕脂。
郡无公事中园乐，民喜群邀匝树窥。
望帝乌啼空有血，相如人恨不同时。
最鲜深浅非有染，解赋才华未得知。
闻说赵昌今已老，试教图画两三枝。
和尚书李丈六绝
王之望（宋代）

雨过千山翠色重，群花欲尽絮飞空。
牡丹寂寞芬芳晚，日暮朱栏独倚风。
舟中寄刘昉秀才
欧阳修（宋代）

东南天阔漾归流，西北云高断寸眸。
明月随人来远浦，青山答鼓送行舟。
归心逐梦成鱼鸟，夜汉看星识斗牛。
酽酒开樽谁共醉，清江聊且玩游鯈。
田园居之右辟小室曰耕雨醉题壁上
方岳（宋代）

南冈北冈鸣鹁鸠，高田低田俱怒流。
一蓑烟雨驾觳觫，老手犹在吾何忧。
灯火半生书作崇，几欲送穷穷不去。
吁嗟先生谁使汝，苦要革革换双屦。
如闻双屦得有辞，向来弃我君何之。
百无一成唯忍饥，胡不烂煮秋崖诗。
岁晚相期亦不恶，莫更将书累牛角。
并烦说似下邳侯，尔辈方当束高阁。
和永叔琅邪山庶子泉阳冰石篆诗
苏舜钦（宋代）

一气破散万事起，独有篆籀含其真。周鼓秦山坏已久，下至唐室始有人。

宗臣转注得天法，质虽浑厚气乃振。人间所存十数处，丰疏异体世共珍。

其中琅邪石泉记，比之他法殊不伦。铁锁关连玉钩壮，曲处力可持万钧。

复疑蛟虬植爪角，隐入翠壁蟠未伸。近来欲眼苦不赏，惟有风月时相亲。

紫微仙人谪此守，此地胜绝旧喜闻。公馀往观领宾从，猎猎画隼摇青春。

远休车骑步泉侧，酌泉爱篆移朝昏。挥弄潺湲玩点画，情通恍惚疑前身。

作诗缄本远相寄，邀我共赋意甚勤。昨承见教久阁笔，压以大句尤难文。

高风胜事日倾倒，安得身寄西飞云。
观黄筌画花二首
崔鶠（宋代）

浅浅红颧与白腮，卧枝斜叶抱新开。
何人与作春风面，诳得蜂儿日日来。
腊月三日义乌道上寄潘义荣
郑刚中（宋代）

天风生暮寒，一夜新雪积。
迟明兀箯舆，乱入山径窄。
茅檐两三家，鸡犬不见迹。
冬令顷弗严，草木僭春色。
愆阳入桃杏，弄暖浪蕊坼。
肃然变霜威，犯者辄衰息。
独馀山上松，不动与寒敌。
十丈伟标致，四面风淅沥。
时于翠叶中，碎挂琼玉白。
忘我道路叹，但觉心志怿。
拥鼻作孤吟，清思浩无极。
宿庐山白云峰重道者院
李中（五代）

绝顶松堂喜暂游，一宵玄论接浮丘。云开碧落星河近，

月出沧溟世界秋。尘里年光何急急，梦中强弱自悠悠。

他时书剑酬恩了，愿逐鸾车看十洲。
客中元宵闻里中灯剧颇盛漫书
徐宗达（清代）

闻道元宵节，灯围火树红。艳歌延落月，妙舞倚春风。

绣陌遗金钿，花街系玉骢。繁华真可羡，怜我寂寥中。
别友人
杨凝（唐代）

倦客惊危路，伤禽绕树枝。非逢暴公子，不敢涕流离。
苦寒行
倪承茂（清代）

燕山九月即飞雪，玄冬寒气更栗烈。河西冰胶午不开，山头冻雀眼流血。

荒城日暮少人行，茅檐几处炊烟绝。云黯风饕日色黄，槎丫老树重阴结。

朱门贵客孤白裘，拥炉酌酒罗珍羞。谁怜路有冻死骨，旬日委弃无人收。

况闻淮南罹水患，十家八九趋他县。穷途无食给饔飧，那有兼衣御霜霰。

昔年杜老忧民艰，愿得广厦千万间。而今寒士流离转沟渎，虽有万间知不足。
闻蝉
来鹄（唐代）

绿槐阴里一声新，雾薄风轻力未匀。

莫道闻时总惆怅，有愁人有不愁人。
香闺十咏 其三 鹊尾炉
张玉娘（宋代）

汉宫早送瑶池信，荀令堂前夜气浮。凭仗花间拜新月，重添新篆炷春愁。
二月八日二首
刘克庄（宋代）

百骸岂久坚牢者，两曜宁逃薄蚀哉。
有玉斧修圆复阙，无金篦刮膜难开。
坐跏趺榻尘慵扫，手校雠书记不来。
辜负持螯把杯兴，暮年十日九清斋。
游张公洞
黄庭坚（宋代）

古洞深沉白昼间，烟霞出没绝尘寰。
落红满地花初歇，啼鸟一尘春自闲。
丹灶苔荒仙去远，松坛月冷鹤飞还。
我来几欲重登眺，削壁题诗兴不悭。
次韵王巩元日
苏辙（宋代）

庭鹊营巢初一枝，馀寒未便夹罗衣。春风娜娜还吹霰，岁事骎骎已发机。

上国遨游谁信老，中年情味祇思归。和诗应觉添新懒，过尽长空雁北飞。
石禅床
胡梅所（宋代）

空山危石平如掌，云岭苔封自昔时。
不识山僧曾坐处，几回弹舌雨龙归。
感皇恩（自寿）
马子严（宋代）

深约海棠开，一庭儿女。共插满头笑相语。入春准备了，到今朝团聚。近来都不怕，风和雨。

一个一杯，君山绿醑。何必贪多似彭祖。但须看遍，子生孙孙生子。便年年拚一醉，花前舞。
小轩偶成
曹勋（宋代）

才添禄廪便添事，岂若清贫自在闲。
常恨吾庐无水石，漫将青竹当青山。
春日六言十二首
刘克庄（宋代）

病不禁茅柴酒，寒添着木绵裘。
寄语斜川鱼鸟，先生改日来游。
过石柱境上吊女将军秦良玉
孟超然（清代）

女将军，秦良玉。石砫司，统荒服。渝州城门昼不开，渝城狼藉皆渝肉。

判官胡廷表，走效秦廷哭。女将军，师为出。大战二郎关，身不辟矢镞。

黄来儿，何荼毒。女将军，几先烛。督师杨阁部，乃驱贼入蜀。

中丞见事晚，伤哉同颠覆。一战罗汝才，矫矫夺其纛。

天生女将军，英姿古所独。养贼自重伊何人？奇男子，勇有余，忠不足。

君不见左将军，亦良玉。
寄毕少董
李正民（宋代）

求金未有张车子，梦草聊同谢客儿。万里辛勤形骨瘦，十年流落鬓毛衰。

蓬蒿绕舍春归后，苜蓿堆盘日上时。极目五湖烟水阔，扁舟重理钓鱼丝。
又陪陈使君游东禅寺 其一
洪刍（宋代）

晖晖丽日旆悠悠，千骑班春古寺幽。篆破高青知野火，点残横绿掠沙鸥。

微行曲折如羊坂，乱石峥嵘似虎丘。暮霭馀霞趣归兴，溪鱼林鸟自迟留。
午门阙上
魏观（明代）

旌旗旖旎集中衢，日上金桥剑佩趋。
双阙云中开凤扇，六王天上捧龙舆。
成均被命仍敷教，大本承恩复说书。
殊渥无涯嗟未报，几回退食重踟蹰。
金缕曲 其十四 题王竹安《拈花微笑图》
黄钧宰（清代）

慧业当空照，是浮尘，是烟是梦，菩提微妙。转绿回黄无定相，万事不堪一笑。

任大地，蜂喧蝶闹，窗外行云江底月，正清凉，一晌庄生觉，寻野鹤，伴啼鸟。

当时误解真如奥，十年来，忏除绮语，凡心未了。放眼空明皆幻影，莫羡东风花好，问花又，争春多少。

福命何曾输锦障，薄纷华，翻为聪明早，山色静，水光渺。
句
阳枋（宋代）

霹雳一声风卷去，谁家水馆夕阳天。
苏江阴挽词
楼钥（宋代）

万卷蟠胸次，千篇秀笔端。
朝行期奋迅，贤路竟艰难。
虽号循良守，欠为文字官。
遗编幸无恙，留与后人看。
十叠
刘克庄（宋代）

江左风流属谢家，诸郎如玉女尤佳。
如何雪里同联句，不比梅花比柳花。
游庐山南阜步月回寓馆
周登（宋代）

不入山中不识闲，不因月上不知还。
老僧长揖归方丈，只有钟声送出山。
寄区太史公
欧必元（明代）

十年簪笔侍彤庭，尚忆东林旧隐情。玩世似将宾戏论，异时谁擅子虚名。

西山雪色寒犹媚，南海珠浮夜更明。汉主近来祠太乙，侍臣何用望金茎。
诉衷情（林钟商）
张先（宋代）

数枝金菊对芙蓉。零落意忡忡。不知多少幽怨，和泪泣东风。

人不后，月明中。夜寒浓。谢娘愁卧，潘令闲眠，往事何穷。
题曾真君炼丹井
赵蕃（宋代）

樟源岭下炼丹井，建德道间仙女泉。
埋没只今谁汲引，信知名字托人贤。
挽正字南仲四首
周文璞（宋代）

千古应无恨，诸公竟不能。
要令参溟涬，端合罢飞腾。
白草伤麟野，苍山下马陵。
有儿持手泽，泪落照书灯。
十五日再登祝融峰用台字韵
张栻（宋代）

今朝风日霁，共约再登台。
人在云端上，僧从天际回。
岩头风戛竹，林畔雪欺梅。
浊酒消寒气，无妨饮数杯。
和尹少稷席上韵
吴芾（宋代）

每恨千山隔，俄欣一日同。
交游非比众，人物少如公。
正欲扶公道，端期振此风。
不须深退避，风雨要帡幪。
送僧归灵隐
释重顯（宋代）

白云无羁，冷淡清奇。
雪格未可，鹤态还卑。
垂天沃日兮似结不结，为雨從龙兮后期必期。
噫，悠悠忽尔春风吹，
南北东西唯我知，谁知菡萏峰前布影时。
送戴东原南归
李中简（清代）

惜别翻怜忽漫逢，尊前天末失云龙。鸿飞紫陌无多日，秋到黄云第几重。

避地名高孙祭酒，传家学绝郑司农。汉京故事荣稽古，岁岁三朝考大镛。
冬日暮国清寺留题
刘昭禹（唐代）

天台山下寺，冬暮景如屏。树密风长在，年深像有灵。

高钟疑到月，远烧欲连星。因共真僧话，心中万虑宁。
宫词 其三十二
赵佶（宋代）

云母屏山翡翠帘，绣衣围住百花帘。晨光旋透轻烟合，宝帐兰姿起未忺。
春宵自遣
李商隐（唐代）

地胜遗尘事，身闲念岁华。
晚晴风过竹，深夜月当花。
石乱知泉咽，苔荒任径斜。
陶然恃琴酒，忘却在山家。
巫山一段云 白岳晴云
李齐贤（元代）

菖杏春风后，茅茨野水头。晴云弄色蔼林丘。雨意未能休。京县民无赋，郊田岁有秋。明朝去学种瓜侯。身世寄菟裘。
寄朱希真
吕本中（宋代）

幕下诸侯老，微言众不听。祗应有馀论，时复注前经。

郡古疏还往，官闲任醉醒。主人鹅可换，更为写黄庭。
江船一老看雁群初起
徐渭（明代）

警雁避罗舠，江长起未高。眼𢬵一饷后，看到入云梢。
幽居
王质（宋代）

春跗秋萼以时开，尔自野生吾懒栽。有饭故须间菘韭，无羹安用著盐梅。

云苍云白变复变，雨旧雨今来不来。杉露松霜皆我酒，竹根木瘿尽吾杯。
荷鹭
释智愚（宋代）

沙嘴坡头，枯荷影里。
清兴忽来，一息千里。
和任东律山长
牟巘五（宋代）

吴兴学法遍诸华，吾道元无迩与遐。
今日谁能留下马，古人犹自酹先茶。
肯开燕豆惊流俗，共喜皋比得当家。
入手新诗惟重拜，颉颃那得并飞霞。
润州
徐永宣（清代）

江山谁第一？最是润州城。山上南朝寺，江头北府兵。

三春添黛色，万古一涛声。阅尽东西客，劳劳役利名。
喜迁回·晓月坠
李煜（五代）

晓月坠，宿云微，无语枕频欹。梦回芳草思依依，天远雁声稀。
啼回散，馀花乱，寂寞画堂深院。片红休埽尽从伊，留待舞人归。
得萧汉颍漕河书却寄
郑佐（明代）

王事漕河上，春风望帝畿。牙筹纾庙略，草色念柴扉。

帆挂千艘急，书回一雁飞。他年论转饷，麟阁有光辉。
颂古
释道颜（宋代）

举手攀南斗，翻身倚北辰。
出头天外看，谁是我般人。
章申公坟寺
葛胜仲（宋代）

千章宰木荫长城，申枉行颁宠数新。金薤文华才冠世，银钩字画品称神。

佳城此日看驯鹿，文保当年想梦麟。定有玉璜传后裔，投竿端自渭城滨。
景仁示去岁所赋菊屏菊塔二诗辄以一篇答之
韩维（宋代）

斯民去古远，日与巧伪迁。
粲粲黄金花，揉屈同杯棬。
列屏耸浮图，光彩生盘筵。
匪惟悦群儿，爱咏及华颠。
我欲叱园史，解结除其编。
万物有本性，各使归自然。
秦岭谒韩文公祠
范轼（清代）

唐纲秽浊煽腥闻，只手回天未可云。九死蛮荒无后悔，一生元可在斯文。

淋漓大笔推原道，衰朽残年恋故君。秕蠹不除千古恨，英灵常峙岭头云。
真率会诸公有诗辄次其韵
赵鼎（宋代）

山林与钟鼎，出处无异趣。刍豢等藜藿，同是一厌饫。

此心无适莫，外物曾何忤。奚独淡交游，未肯厕纨裤。

故寻漫浪人，要作寻常聚。主既不速客，客亦随即赴。

倾谈剧悬河，泻酒快流霔。百年人醉醒，万物皆侨寓。

云何造请门，日满户外屦。却想耆英游，风流甚寒素。

淡然文字欢，一笑腥膻慕。我亦蹭蹬馀，早向危机悟。

绝意鸳鹭行，幸此松萝附。君诗妙铺写，纵横俱中度。

我老学荒废，一词不能措。独于樽酒间，不惜淋漓污。

何当赋归欤，去敛头角露。家有应门儿，稍能随指顾。

鸡黍林下期，视此犹应屡。有兴即放言，安能限章句。
偈颂一百二十三首
释普度（宋代）

楼阁门开，了无回互。
既是家里人，便请直入。
感秋二首用南津胡宪长趣驾韵 其一
黄佐（明代）

淅淅秋风吹岸沙，西江迁客思无涯。浊醪粗饭足娱老，去燕来鸿犹念家。

百年洛涘愧潘岳，九日龙山怀孟嘉。故园咫尺不归去，辜负东篱无数花。
挽钝斋先生许象州三首 其二
李昴英（宋代）

义重人谁及，高风有古人。己田分友子，黎事保羁臣。

抱负耕莘志，依稀陋巷仁。丹青遗像在，难写道心真。
花露
曹鉴冰（清代）

春露落花房，花如向晓妆。红珠千万粒，无粒不生光。
鼓山喝水岩
释德薪（明代）

划破青山劈箭来，冷然一喝忽飞回。截流机峻吹毛利，逐浪声消劫石灰。

空有烟霞同寂寞，绝无丘壑起喧豗。松门落得幽闲甚，烂熳黄花覆绿苔。
赠方子明道人
苏辙（宋代）

水银成银利十倍，丹砂为金世无对。
此人靳术不肯传，阖户泥墙畏天戒。
今子何为与我言，人生贫富宁非天。
钳锤橐龠枉心力，齑盐布被随因缘。
我来江西晚闻道，一言契我心所好。
廓然正若大虚空，平生伎俩都除扫。
子言旧事净慈师，未断有为非净慈。
此术要将救饥耳，人人有命何忧饥。
竹十一首
陈陶（唐代）

不厌东溪绿玉君，天坛双凤有时闻。

一峰晓似朝仙处，青节森森倚绛云。

万枝朝露学潇湘，杳霭孤亭白石凉。

谁道乖龙不得雨，春雷入地马鞭狂。

啸入新篁一里行，万竿如瓮锁龙泓。

惊巢翡翠无寻处，闲倚云根刻姓名。

青岚帚亚思吾祖，绿润偏多忆蔡邕。

长听南园风雨夜，恐生鳞甲尽为龙。

迸玉闲抽上钓矶，翠苗番次脱霞衣。

山童泥乞青骢马，骑过春泉掣手飞。

须题内史琅玕坞，几醉山阳瑟瑟村。

剩养万茎将扫俗，莫教凡鸟闹云门。

一溪云母间灵花，似到封侯逸士家。

谁识雌雄九成律，子乔丹井在深涯。

燕燕雏时紫米香，野溪羞色过东墙。

诸儿莫拗成蹊笋，从结高笼养凤凰。

一节呼龙万里秋，数茎垂海六鳌愁。

更须瀑布峰前种，云里阑干过子猷。

丘壑谁堪话碧鲜，静寻春谱认婵娟。

会当小杀青瑶简，图写龟鱼把上天。

玄圃千春闭玉丛，湛阳一祖碧云空。

不须骚屑愁江岛，今日南枝在国风。
信庵丞相为余作墨梅二轴谢以小诗
刘克庄（宋代）

天畀村翁一段奇，发函虹气贯茅茨。
肯移金鼎调元手，为作玉茅檠雪枝。
绝艳从教百花妒，秘藏莫遣六丁知。
信庵丞相亲分付，麽去花光与补之。
答王定民
苏轼（宋代）

开缄奕奕满银钩，书尾题诗语更遒。
八法旧闻宗长史，五言今复拟苏州。
笔踪好在留台寺，旗队遥知到石沟。
欲寄鼠须并茧纸，请君章草赋黄楼。
句 其一
杨天惠（宋代）

清凉洞里无蚊蚋。
自劾诗
韦玄成（两汉）

赫矣我祖，侯于豕韦。赐命建伯，有殷以绥。厥绩既昭，车服有常。

朝宗商邑，四牡翔翔。德之令显，庆流于裔。宗周至汉，群后历世。

肃肃楚傅，辅翼元夷。厥驷有庸，惟慎惟祗。嗣王孔佚，越迁于邹。

五世圹僚，至我节侯。惟我节侯，显德遐闻。左右昭宣，五品以训。

既耇致位，惟懿惟奂。厥赐祁祁，百金洎馆。国彼扶阳，在京之东。

惟帝是留，政谋是从。绎绎六辔，是列是理。威仪济济，朝享天子。

天子穆穆，是宗是师。四方遐尔，观国之辉。茅土之继，在我俊兄。

惟我俊兄，是让是形。于休厥德，于赫有声。致我小子，越留于京。

惟我小子，不肃会同。媠彼车服，黜此附庸。赫赫显爵，自我队之。

微微附庸，自我招之。谁能忍愧，寄之我颜。谁将遐征，从之夷蛮。

于赫三事，匪俊匪作。于蔑小子，终焉其度。谁谓华高，企其齐而。

谁谓德难，厉其庶而。嗟我小子，于贰其尤。队彼令声，申此择辞。

四方群后，我监我视。威仪车服，唯肃是履。
缘识
宋太宗（宋代）

玉殿金扉百道光，回旋隐密对朝阳。
世人不悟幽深理，却说浮生事久长。
翠楼吟 乌石山寺新结词社，示同社者
何振岱（清代）

沧海棋残，高楼笛罢，因谁立闲庭宇。哀歌元自遣，可漫怨、玉笼庭鹉。

风前吟伫。便响震空山，年华非故。伤心语。零星掇拾，坠香尘土。

旧侣。莲社迎人，傍双峰谈梦，笋将容与。昙天须法曲，愿牙版消除柔语。

潮音如雨。带几点龛花，飘来香树。烟深处。浓阴一片，啼鹃何许。
前从军行，仿杜前出塞体九首 其三
陈肇兴（清代）

八尺生番布，裁为战士衣。鸟枪白如练，能击飞鸟飞。

出门别亲故，有泪不肯挥。英雄期马革，何用室家为？
劝农同幕皆预即事四绝
陈杰（宋代）

铁骑琱戈夹道驰，元戎小队出郊时。
白袍容与其音得，莫是参谋老拾遗。
秋风
陆游（宋代）

秋风吹客樯，节物叹遐方。
岁事忽云暮，吾行殊未央。
霜清汉水绿，日落楚山苍。
此去三巴路，无猿亦断肠。
得菊并诗
司马光（宋代）

黄花小墢和烟斸，野兴萧萧已相逐。
同来更得诗句兼，久立看诗忘栽菊。
神泉小舟中怀湖广亚参长汀钟舜臣寄以嘲之
林廷选（明代）

神泉北上濑千湾，昔日先生此往还。尽敛风棱宿烟水，长舒愤懑眺江山。

济川输与篙师巧，到岸翻思宦海艰。九曲棹歌明月夜，何由同扣紫阳关。
次韵答王巩（一题：次韵答参寥）
苏轼（宋代）

我有方外客，颜如琼之英。
十年尘土窟，一寸冰雪清。
朅来従我游，坦率见真情。
顾我无足恋，恋此山水清。
新诗如弹丸，脱手不暂停。
昨日放鱼回，衣襟满浮萍。
今日扁舟去，白酒载乌程。
山头见月出，江路闻鼍鸣。
莫作孺子歌，沧浪濯吾缨。
吾诗自堪唱，相子棹歌声。
煮茶
方岳（宋代）

瀑近春风湿，松花满石坛。
不知茶鼎沸，但觉雨声寒。
山好僧吟久，云深鹤睡宽。
诗成不须写，怕有俗人看。
与缪天自夜话
陈学洙（清代）

牢落萧斋病后身，灯前款款话相亲。寒喧世态吾偏拙，贫贱交情尔最真。

纵酒莫辞今夜月，悲秋俱是异乡人。明朝便作河梁别，天末凉风起白蘋。